KLASA: 112-01/25-01/5

URBROJ: 152-01-25-1

Požega, 6. listopada 2025.

Na temelju članka 10. Statuta Državnog arhiva u Požegi (u daljnjem tekstu: Arhiva), ravnatelj Arhiva donosi

**ODLUKU**

o fazama, oblicima i načinu testiranja te pravilima i upozorenjima povezanima s provedbom testiranja (radno mjesto: arhivist i referent-administrativni djelatnik)

**I.**

Testiranje kandidata/kandidatkinja za radno mjesto: arhivist i referent-administrativni djelatnik sastoji se od:

a) Pisanog testiranja kandidata/kandidatkinja

b) Razgovora (intervjua) s kandidatima/kandidatkinjama

**II.**

**A)** Postupak testiranja kandidata/kandidatkinja za radno mjesto: arhivist obavit će se na sljedeći način:

Prva faza - pisana provjera znanja o arhivima, dokumentarnom i arhivskom gradivu i arhivskoj službi u Republici Hrvatskoj, o povijesti arhivske službe na području kontinentalne Hrvatske i Požeško-slavonske županije, o povijesti, nadležnosti i djelovanju Državnog arhiva u Požegi, o vrstama arhivskih fondova i zbirki koje se nalaze u Državnom arhivu u Požegi i aktualnim propisima vezanima za arhivsku službu u RH.

Pisani test sadrži 20 pitanja i bit će vrednovan od 0 do 20 bodova. Za točan odgovor na svako pojedino pitanje moguće je ostvariti 1 bod, a odgovor se može bodovati samo jednim punim bodom. Pogrešno napisan odgovor moguće je u svakom pitanju ispraviti samo jednom i to na način da se prekriži netočno napisan odgovor, te napiše točan odgovor, uz potvrdu točnog navoda vlastoručnim potpisom kandidata/kandidatkinje (pored odgovora koji isti/ista smatra točnim). Test iz pisane provjere znanja piše se kemijskom olovkom. Pisana provjera znanja traje jedan školski sad (45 minuta).

Sljedećoj i završnoj fazi testiranja – razgovor (intervju) mogu pristupiti kandidati koji/koje su na pisanoj provjeri znanja postigli najmanje 11 (jedanaest) bodova. U razgovoru (intervjuu) vrednuje se sljedeće: osobna prezentacija, interesi, profesionalni ciljevi i motivacija kandidata/kandidatkinje.

Razgovor (intervju) s kandidatom/kandidatkinjom može trajati maksimalno 15 minuta.

Kandidat/kandidatkinja se u svakom pojedinom dijelu ove faze testiranja boduje bodovima od 0 do 5 te ukupno može postići 20 bodova.

Smatra se da je kandidat/kandidatkinja zadovoljio/zadovoljila u završnoj fazi testiranja ukoliko u njoj postigne minimalno 10 (deset) bodova.

**B)** Postupak testiranja kandidata/kandidatkinja za radno mjesto: referent-administrativni djelatnik obavit će se na sljedeći način:

Prva faza - pisana provjera znanja iz područja uredskog poslovanja i radnih odnosa te iz javne arhivske službe i djelatnosti arhiva.

Pisani test sadrži 20 pitanja i bit će vrednovan od 0 do 20 bodova. Za točan odgovor na svako pojedino pitanje moguće je ostvariti 1 bod, a odgovor se može bodovati samo jednim punim bodom. Pogrešno napisan odgovor moguće je u svakom pitanju ispraviti samo jednom i to na način da se prekriži netočno napisan odgovor, te napiše točan odgovor, uz potvrdu točnog navoda vlastoručnim potpisom kandidata/kandidatkinje (pored odgovora koji isti/ista smatra točnim). Test iz pisane provjere znanja piše se kemijskom olovkom. Pisana provjera znanja traje jedan školski sad (45 minuta).

Sljedećoj i završnoj fazi testiranja – razgovor (intervju) mogu pristupiti kandidati koji/koje su na pisanoj provjeri znanja postigli najmanje 11 (jedanaest) bodova. U razgovoru (intervjuu) vrednuje se sljedeće: osobna prezentacija, interesi, profesionalni ciljevi i motivacija kandidata/kandidatkinje.

Razgovor (intervju) s kandidatom/kandidatkinjom može trajati maksimalno 15 minuta.

**III.**

Kandidati/kandidatkinje za radno mjesto: arhivist i referent-administrativni djelatnik u dvije faze testiranja mogu ostvariti najviše 40 (četrdeset) bodova.

**IV.**

Po dovršetku svake pojedine faze testiranja kandidata/kandidatkinje za radno mjesto: arhivist i referent-administrativni djelatnik sastavlja se zapisnik o testiranju.

**V.**

Nakon provedenog pisanog testiranja i razgovora (intervjua), utvrđuje se rang-lista kandidata/kandidatkinja, prema ukupnom broju ostvarenih bodova (zbroj bodova stečenih u svim fazama testiranja) te se sastavlja završni zapisnik o provedenom postupku testiranja. Rang-lista utvrđuje se isključivo za one kandidate/kandidatkinje koji/koje zadovolje u svim fazama testiranja.

Ukoliko dva ili više kandidata/kandidatkinja za radno mjesto : arhivist i referent-administrativni djelatnik po dovršetku svih faza testiranja imaju jednak broj bodova kod utvrđivanja njihova poretka na rang-listi u obzir se uzima ukupan broj bodova koje su stekli po pojedinim fazama testiranja, pri čemu će više rangirani/rangirane biti oni kandidati/kandidatkinje koji/koje su postigli/postigle bolje rezultate u većem broju pojedinih faza testiranja. Rang-lista kandidata/kandidatkinja bit će objavljena na oglasnoj ploči Državnog arhiva u Požegi.

**VI.**

Kandidati/kandidatkinje koji/koje nakon prve faze testiranja ostvare pravo sudjelovanja u drugoj, o tome će biti obaviješteni elektroničke pošte i oglasne ploče Arhiva.

**VII.**

Kandidati/kandidatkinje koji/koje zadovolje na pisanom testu i na razgovoru (intervjuu) bit će upućeni na provjeru radnih kompetencija i osobina koja će se provesti u **prostorijama Hrvatskog zavoda za zapošljavanje – Područni ured Požega, Ul. Alojzija Stepinca 5.**

**VIII.**

Rezultati natječaja bit će objavljeni na web stranici Državnog arhiva u Požegi ([www.dapz.hr](http://www.dapz.hr)) i na oglasnoj ploči Arhiva, a kandidati/kandidatkinje koji/koje pristupe svim fazama testiranja te provjeri radnih kompetencija i osobina, o rezultatima natječaja bit će obaviješteni i putem elektroničke pošte.

**IX.**

Obavijesti i upozorenja kojih se moraju pridržavati kandidati/kandidatkinje tijekom testiranja su sljedeća:

Kandidati/kandidatkinje se moraju prijaviti na testiranje 15 minuta prije početka svake pojedine faze testiranja.

Kandidati/kandidatkinje koji dođu na testiranje nakon utvrđenog roka neće moći pristupiti testiranju.

Ne postoji mogućnost naknadnog testiranja bez obzira na razloge koji pojedinog kandidata/kandidatkinju eventualno priječe da pristupi testiranju u naznačeno vrijeme.

Smatra se da je kandidat/kandidatkinja koji/koja se zbog bilo kojeg razloga ne odazove na proziv na testiranje ili ne pristupi bilo kojoj fazi testiranja (pisano testiranje i razgovor/intervju) ili, ukoliko zadovolji u svim fazama testiranja, ne pristupi provjeri radnih kompetencija i osobina, povukao prijavu za natječaj.

Smatrat će se da je prijavu povukao i onaj kandidat/kandidatkinja koji/koja tijekom testiranja remeti mir i/ili pravila ponašanja s kojima će biti upoznat, kao i kandidat/kandidatkinja koji/koja ne predoči osobnu iskaznicu u svrhu dokazivanja identiteta.

Po pristupanju svakoj pojedinoj fazi testiranja, od kandidata/kandidatkinje, će biti zatraženo predočavanje osobne iskaznice radi utvrđivanja njegova/njena identiteta. Kandidati/kandidatkinje i uopće osobe koji/koje ne mogu dokazati identitet, osobe za koje je utvrđeno da ne ispunjavaju formalne uvjete propisane javnim natječajem, kao i osobe za koje se utvrdi da nisu podnijele prijavu na javni natječaj za radno mjesto za koje se obavlja testiranje, ne mogu pristupiti testiranju

Po utvrđivanju identiteta, kandidati/kandidatkinje će biti upućeni u odgovarajuću prostoriju Arhiva u kojoj će se održavati testiranje.

Testiranje se obavlja u skladu s Odlukom o imenovanju Povjerenstva za odabir kandidata za radno mjesto: arhivist i referent-administrativni djelatnik, u daljnjem tekstu: Povjerenstvo.

Za vrijeme testiranja nije dopušteno:

- koristiti se bilo kakvom literaturom odnosno bilješkama,

- koristiti mobitel ili druga komunikacijska sredstva,

- napuštati prostoriju u kojoj se provjera odvija bez odobrenja osobe koja provodi testiranje,

- razgovori s ostalim kandidatima /kandidatkinjama, niti na drugi način ometati ostale kandidate/kandidatkinje.

Ukoliko pojedini kandidat/kandidatkinja prekrši pravila iz prethodne točke bit će udaljen/udaljena s testiranja, a njegov/njezin test Povjerenstvo neće ocijeniti niti priznati valjanim.

**X.**

Konačnu odluku o odabiru donosi ravnatelj Državnog arhiva u Požegi.

**XI.**

Popis pravnih propisa, literature i ostalih izvora za pripremu kandidata/kandidatkinja za pisano testiranje za radno mjesto: arhivist i referent-administrativni djelatnik (1. faza testiranja) te obavijesti upućene kandidatima/kandidatkinjama o mjestu i vremenu testiranja i provjere radnih kompetencija i osobina, sastavni su dio ove Odluke.

**XII.**

Ova Odluka stupa na snagu danom donošenja.

RAVNATELJ

Zdeslav Španiček, mag. hist.

\_\_\_\_\_\_\_\_\_\_\_\_\_\_\_\_\_\_\_\_\_\_\_